Ida Damborg (SF), 2012-03-30:
Jeg kan forstå, at hr. Erling Bonnesen gerne vil hoppe fra tue til tue, men jeg vil gerne have tørre sko.
Hvad SF mener om EU-støtten, har jeg gjort rede for.
I forhold til det, der ligger her, vil jeg sige, at i de tre scenarier, der blev gjort opmærksom på i den rapport, som udvalgte lavede i efteråret 2011, kan man ikke fuldstændig garantere en selvfinansiering, og derfor synes jeg, at vi ikke skal begynde at kigge på alle de her mange ordninger.
Jeg synes, at vi lige nu og her er nødt til at kigge på det langsigtede.
Vi vil gerne hjælpe landbruget med de problemer, som de til dels selv har været med til at skabe; vi mener, det er nødvendigt, at vi kommer ud af de problemer, men vi mener, at vi skal gøre det med en langsigtet planlægning.
Jeg synes, jeg må henvise til den forrige ordførertale af fru Camilla Hersom, som siger, at trækket på den tidligere ordning var 44 ansøgninger i 2010.
Altså, jeg tror måske ikke, at hele landbruget ramler sammen i store portioner, hvis vi stemmer imod det her forslag, hr. Erling Bonnesen har fremsat.
Beslutningsforslaget fra Venstre, Dansk Folkeparti og Konservative er mig en smule komisk.
Det var jo netop de partier her, som selv nedlagde ordningen for yngre jordbrugere, da der var tvivl om, om den stred mod EU's regler om statsstøtte.
Den tidligere regering talte en del om en ny støtteordning til nye jordbrugere, men det blev ved snakken.
Dengang vi skulle tage stilling til afskaffelsen af ordningen for yngre jordbrugere, mente SF, at spørgsmålet skulle tages op sammen med spørgsmålet om en langsigtet finansiering af landbruget og burde behandles i en landbrugskommission.
Vi undlod at stemme, da man afskaffede ordningen.
I SF mener vi faktisk, hvad vi siger.
Derfor har regeringen nu nedsat en natur- og landbrugskommission, som bl.a. skal se på finansieringen af landbruget i fremtiden.
For det er en stor beslutning, når man som ung jordbruger skal beslutte sig for at gå ind i erhvervet.
Det kunne jo være, at der for unge jordbrugere var helt andre måder at finansiere, at de kunne komme ind i erhvervet, som jeg synes man skal undersøge.
SF har meget store forventninger til Natur- og landbrugskommissionen, som skal aflevere sine anbefalinger i foråret 2013.
SF mener derfor, at vi må vente et år mere med at komme med de langsigtede løsninger for landbruget.
SF mener, at der skal gives gode muligheder for, at unge landmænd kan komme ind i erhvervet.
Derfor kæmper regeringen også med næb og kløer i EU-forhandlingerne om den fremtidige landbrugspolitik for, at der bliver mulighed for at få etableringsstøtte for yngre jordbrugere gennem den direkte støtte.
Vi håber naturligvis, at disse anstrengelser bærer frugt, og at der kan gøres brug af det ved CAP'ens ikrafttræden i 2014.
Desuden har regeringen i dette forår fået vedtaget en bankpakke IV.
I denne øges lånerammen for vækstkaution med 500 mio. kr., og den enkelte jordbrugers lånegaranti øges fra 10 mio. kr. til 25 mio. kr. For der skal ikke herske tvivl om, at SF er meget optaget af landbrugets problemer.
Vi synes blot, at det er vores opgave som folkevalgte at se lidt ud over en særlig gruppe i landbruget.
Vi skal løse landbrugets problemer på lang sigt og ikke komme med hovsaløsninger, hvor vi hopper fra tue til tue.
SF vil gerne være med til at bygge hele broen, så vi kan komme tørskoet i land.
SF kan derfor ikke støtte forslaget.